Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2019/C 320/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”BJELOVARSKI KVARGL”

EU-nro: PGI-HR-02382-3.1.2018

SAN ( ) SMM ( X )

1. Nimi/nimet

”Bjelovarski kvargl”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Bjelovarski kvargl -juusto tehdään tuoreesta lehmänmaidosta valmistetusta juustosta, joka valutetaan ja johon sen jälkeen lisätään suolaa ja paprikaa. Tämän jälkeen juusto muotoillaan pieniksi teräväkärkisiksi kartioiksi, jotka kuivataan ja savustetaan. Bjelovarski kvargl -juusto valmistetaan perinteiseen tapaan käsin.

Juustojen muoto on teräväkärkinen kartio, jonka halkaisija on 40–65 mm ja korkeus 70–100 mm. Juustokartio painaa 60–110 g. Juustomassa on kiinteä ja tiivisrakenteinen. Valmiin tuotteen väri vaihtelee vaaleanharmaasta tummanpunaiseen; kun juusto leikataan horisontaalisesti, paljastuu vaaleanpunertava väri ja leikkauspinnalla näkyy selkeästi valkoisia jyviä. Juuston maku on hieman hapan ja maltillisen voimakas ja tuoksu on savuinen; aromi on voimakkaan paprikainen. Valmiin tuotteen pH-arvo on enintään 4,9 ja maitorasvapitoisuus on 14,5 g/100 g.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Bjelovarski kvargl -juusto saadaan tuoreesta lehmänmaidosta valmistetusta valutetusta juustosta. Sen valmistuksessa käytetään suolaa, paprikaa ja joskus valkosipulia.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden raaka-aineen jalostuksesta lopputuotteen valmistukseen on tapahduttava kohdassa 4 määritellyllä maantieteellisellä alueella. Jos tuotetta ei saateta markkinoille heti, se on käärittävä PVC-muovikalvoon ja laitettava jäähdytyslaitteeseen, jossa se voi olla tuoreuden takaamiseksi korkeintaan 15 päivää.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Bjelovarski kvargl -juustoa valmistetaan Bjelovar-Bilogoran piirikunnassa, jota rajaa pohjoisessa Koprivnica-Križevcin piirikunta, koillisessa Virovitica-Podravinan piirikunta, etelässä Sisak-Moslavinan piirikunta ja lännessä Zagrebin piirikunta. Bjelovar-Bilogoran piirikunnassa on viisi kaupunkia: Bjelovar, Čazma, Daruvar, Garešnica ja Grubišno Polje. Kuntia on 18: Berek, Dežanovac, Đulovac, Hercegovac, Ivanska, Kapela, Končanica, Nova Rača, Rovišće, Severin, Sirač, Šandrovac, Štefanje, Velika Pisanica, Veliki Grđevac, Veliko Trojstvo, Velika Trnovitica ja Zrinski Topolovac.

5. Yhteys maantieteelliseen alueeseen

Bjelovarski kvargl -juuston suojaaminen perustuu tuotteen perinteiseen valmistustapaan Bjelovar-Bilogoran piirikunnassa ja pitkäaikaiseen maineeseen, joka on säilynyt tähän päivään saakka.

Bjelovar-Bilogoran piirikunta sijaitsee Kroatian luoteisosassa. Yksilöityä maantieteellistä aluetta hallitsevat alavat ruohoalueet. Tämän vuoksi paikalliset asukkaat ovat harjoittaneet alueella maanviljelyä ja karjankasvatusta varhaisista ajoista lähtien. Maito ja maitotuotteet ovat tärkeä osa Bjelovar-Bilogoran alueen asukkaiden ruokavaliota. Vanhimpien asiakirjarekisterien mukaan Bjelovar-Bilogoran alueen asukkaat ovat kasvattaneet karjaa ja valmistaneet juustoa jo 200 vuotta sitten.

Yleisimmin käytetty maitotuote useissa ruokalajeissa oli tuoreesta lehmänmaidosta valmistettu juusto tai juustosta saadut valmisteet. Koska tuoreesta lehmänmaidosta valmistetun juuston säilyvyys on rajallinen, paikalliset pientuottajat kehittivät tavan, jolla tuoreesta lehmänmaidosta valmistetusta juustosta voidaan ilmakuivauksen ja savustamisen avulla saada juustoa, jonka säilyvyys on parempi. Tämän menetelmän avulla juuston käyttöikä onkin pidentynyt. Paikallisten tuottajien tietämys ja taidot ovat oleellinen osa valmistusprosessia ja ratkaiseva tekijä oikean koostumuksen ja pehmeyden saavuttamiseksi. Tästä tuotantomenetelmästä on tullut perinne, sillä juusto valmistetaan käsin ja valmistusprosessia koskeva tietämys ja kokemus siirtyvät eteenpäin sukupolvelta toiselle.

K. Valkaj esitti väitöskirjassaan vuodelta 2015, millaisia eroja Bjelovarski kvargl -juuston, (Međimurjen piirikunnassa tuotetun) Turoš-juuston ja (Varaždinin piirikunnasta peräisin olevan) Prgica-juuston välillä on. Väitöskirjaan kuuluu myös tieteellinen tutkimus (Valkaj, K. 2015. Međimurski turoš u odnosu na varaždinsku prgicu i bjelovarski kvargl, väitöskirja). Tutkimuksen tulokset osoittavat, että eri juustolajien perinteisissä valmistusmenetelmissä, kemiallisissa koostumuksissa, fyysisissä ominaisuuksissa, rakenteissa ja aistinvaraisissa ominaisuuksissa (maku ja aromi) on havaittavia eroja. Oleellisin ero Bjelovarski kvargl -juuston ja Turoš- ja Prgica-juuston valmistusmenetelmien välillä on se, että kuivauksen jälkeen Bjelovarski kvargl -juustoa savustetaan (enintään kolmen tunnin ajan), kun taas Turoš- ja Prgica-juustoille ei näin tehdä. Kartion muoto on Bjelovarski kvargl -juustoissa terävämpi kuin Prgica- tai Turoš-juustoissa.

Bjelovarski kvargl -juuston nykyisestä maineesta kertoo se, että juuston nimi ja perinteinen valmistusmenetelmä on mainittu maito- ja juustoalan erikoislehdissä, kuten Mlijeko i ja (Maito ja minä) -lehden maaliskuun 2013 numerossa.

Bjelovarski kvargl -juustoa ei valmisteta teollisesti, vaan kaikki jalostusvaiheet toteutetaan perinteisesti – ainoastaan käsin ja perinteisillä välineillä. Tämä korostaa Bjelovar-Bilogoran piirikunnan pienillä maatiloilla ylläpidetyn taitotiedon merkitystä entisestään, ja tuotteen kuivaus- ja savustusprosessit puolestaan parantavat tuotteen säilyvyyttä siten, että sen käyttöikä on tavallista tuorejuustoa pidempi.

Bjelovarski kvargl -juuston ja yksilöidyn maantieteellisen alueen, Bjelovar-Bilogoran piirikunnan, välinen syy-seuraussuhde perustuu tuotteen maineeseen ja perinteiseen valmistusmenetelmään.

Ensimmäiset viittaukset Bjelovarski kvargl -juuston maineeseen on tehty 1900-luvun ja 2000-luvun taitteessa, jolloin Bjelovarin kaupungissa ja sitä ympäröivällä alueella järjestettiin maistiaistapahtumia. Näitä tapahtumia järjestetään edelleen. Yksi tapahtumista on useana peräkkäisenä vuotena järjestetty Međunarodni bjelovarski sajam (Kansainväliset Bjelovar-messut). Tapahtumassa maataloustuottajat esittelevät ja myyvät Bjelovar-Bilogoran alueen maataloustuotteita, kuten Bjelovarski kvargl -juustoa (Bjelovarin 22. kansainväliset syysmessut, 2014).

Bjelovarin kaupunki on tunnettu Bjelovar-Bilogoran piirikunnassa vuosisatoja kestäneestä perinteikkäästä maidon ja juuston tuotannostaan, ja sille onkin annettu lisänimi ”juustokaupunki”. Tämän vuoksi Bjelovarissa on myös pidetty messut, joiden nimenä on Dani sira u gradu sira (Juustokaupungin juustopäivät, näytteilleasettajien katalogi, 2015). Messut on järjestetty vuodesta 2006 lähtien. Messuilla pienet maatilatuottajat esittelevät, markkinoivat ja myyvät perinteisiä Bjelovar-Bilogoran alueen juustoja, kuten Bjelovarski kvargl -juustoa. Messuilla on raati, joka arvostelee juustot ja palkitsee parhaimmat tuottajat.

Bjelovarski kvargl -juusto voitti kulta- ja hopealaatat Grubišno Poljessa pidetyillä messuilla (13. messut – juustomessut 2015, kulta- ja hopealaattojen voittaja: perhetila OPG Ankica Kraljic, Bjelovar).

Historiansa ja kulttuurinsa lisäksi Bjelovar-Bilogoran piirikunta on tunnettu alueella toimivien ateriapalveluyritysten monipuolisesta gastronomisesta valikoimasta, joka perustuu alueen näkyvyyttä edistäviin perinteisiin kotoperäisiin tuotteisiin (Bistro Franc, 2017, ruokalista).

Bjelovarski kvargl -nimen ja Bjelovar-Bilogoran alueen välillä oleva yhteys tulee selkeästi esiin tavassa, jolla aluetta tehdään tunnetuksi matkailualan julkaisuissa: niissä Bjelovarski kvargl esitellään perinteisenä erikoisuutena, joka kuuluu useiden alueen maatilojen gastronomiseen tuotevalikoimaan (Kapljica turist d.o.o., Na krilima Bilogore (Siivillä Bilogorassa)).

Bjelovarski kvargl -juuston kansainvälisestä maineesta kertoo myös se, että se on mainittu juustoalan kattavimmassa kansainvälisessä julkaisussa, ”Juusto”-kirjassa (Cheese, Oxford University Press, 2016).

Perinteistä Bjelovarski kvargl -juustoa tuotetaan pienillä tuotantotiloilla, mikä edistää perinteiden säilymistä ja estää perinteisten maitotuotteiden tuotannon loppumisen. Bjelovarski kvargl -tuotteen paikallinen maine on pystytty säilyttämään, ja se säilyy yhä, sillä paikalliset pientuottajat ovat aina pitäneet nimeä yllä jokapäiväisessä kanssakäymisessään ja pitäessään tuotetta paikallisilla markkinoilla (Bjelovarskin luettelo, 2015, ”Bjelovarski kravlji sir ne gubi na popularnosti” (Lehmänmaidosta valmistetun Bjelovarin juuston maine ei katoa)).

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija_proizvoda_Bjelovarski_kvargl_2019.pdf

(1) EUVL L 343, 14.12.2012, s. 1.